সুনি সাদ
হাসান আলি সাদ (আরবি: حسن علي سعد, ইংরেজি: Soony Saad; জন্ম: ১৭ আগস্ট ১৯৯২; সুনি সাদ নামে সুপরিচিত) হলেন একজন মার্কিন–লেবানীয় পেশাদার ফুটবল খেলোয়াড়। তিনি বর্তমানে মালয়েশীয় ক্লাব পেনাং এবং লেবানন জাতীয় দলের হয়ে আক্রমণভাগের খেলোয়াড় হিসেবে খেলেন। তিনি মূলত বাম পার্শ্বীয় আক্রমণভাগের খেলোয়াড় হিসেবে খেললেও মাঝেমধ্যে ডান পার্শ্বীয় আক্রমণভাগের খেলোয়াড় অথবা কেন্দ্রীয় আক্রমণভাগের খেলোয়াড় হিসেবে খেলেন। ২০০৮ সালে, সাদ মার্কিন যুক্তরাষ্ট্র অনূর্ধ্ব-১৭ দলের হয়ে মার্কিন যুক্তরাষ্ট্রের বয়সভিত্তিক পর্যায়ে অভিষেক করেছিলেন। প্রায় তিন বছর যাবত মার্কিন যুক্তরাষ্ট্রের বয়সভিত্তিক দলের হয়ে খেলার পর, তিনি ২০১৩ সালে লেবাননের হয়ে আন্তর্জাতিক পর্যায়ে অভিষেক করেছেন; লেবাননের জার্সি গায়ে তিনি এপর্যন্ত ৩৭ ম্যাচে ৭টি গোল করেছেন।